b'\n_START_ARTICLE_\nVinko Kobal\n_START_SECTION_\n\xc5\xbdivljenjepis\n_START_PARAGRAPH_\nV duhovnika je bil posve\xc4\x8den 29. junija 1951. Novo ma\xc5\xa1o je v doma\xc4\x8dem kraju daroval \xc5\xa1ele novembra 1951, po nekajmese\xc4\x8dnem prestajanju zaporne kazni, kamor ga je zaprla takratna oblast. Slu\xc5\xbeboval je v Ro\xc4\x8dinju (1951 - 1969), Desklah (1969 - 1983), Novi Gorici (1983 - 1985) ter Godovi\xc4\x8du (1985 - 2001)._NEWLINE_Ve\xc4\x8dino svojega \xc5\xbeivljenja se je posve\xc4\x8dal vzgoji mladih. Okrog sebe je zbiral otroke, dijake, \xc5\xa1tudente, dru\xc5\xbeine in izobra\xc5\xbeence in jih navdu\xc5\xa1eval za \xc5\xbeivljenje po pristnih kr\xc5\xa1\xc4\x8danskih vrednotah._NEWLINE_Svojo prvo verou\xc4\x8dno skupino mladih, ki jo je zbral \xc5\xbee, ko je slu\xc5\xbeboval na svoji prvi \xc5\xbeupniji v Ro\xc4\x8dinju, je spremljal tudi, ko so se razkropili po srednjih \xc5\xa1olah. Prvo zbirali\xc5\xa1\xc4\x8de za njegova mladinska verou\xc4\x8dna sre\xc4\x8danja je bila kar novogori\xc5\xa1ka \xc5\xbeelezni\xc5\xa1ka postaja. Krog mladih se je \xc5\xa1iril tudi \xc4\x8dez meje njegovih \xc5\xbeupnij. Zbirali so se na dnevih zbranosti v Bav\xc5\xa1ici, Logu pod Mangrtom, Gorenji Trebu\xc5\xa1i._NEWLINE_Prve tedenske duhovne vaje v Str\xc5\xbei\xc5\xa1\xc4\x8du so bile leta 1965, dokon\xc4\x8dno pa so se tam ustalile leta 1975. Duhovne vaje po metodi POT so se kasneje pri\xc4\x8dele tudi v Logarski dolini, Klancu pri Kozini, na Homcu pri Slovenj Gradcu, na Vrhu pri svetih treh kraljih, na Svetem kri\xc5\xbeu nad Belimi Vodami in \xc5\xa1e kje._NEWLINE_Na tednih zbranosti v razli\xc4\x8dnih krajih po Sloveniji so se zbirali (in se \xc5\xa1e zbirajo) mladi iz vse Slovenije in iz zamejstva. Poletni tedni zbranosti, redna sre\xc4\x8danja razli\xc4\x8dnih skupin laikov in duhovnikov, duhovni vikendi, predavanja, koncerti ipd. so postali stalnica njegovega delovanja._NEWLINE_S \xc5\xa1irjenjem in poglabljanjem Vinkovega dela, se je pojavila tudi potreba po poimenovanju njegovega na\xc4\x8dina dela in dru\xc5\xbeenja v Cerkvi. Leta 1983 je dogajanje dobilo ime POT. Danes Gibanje POT \xc5\xa1e vedno deluje po metodi, ki jo je oblikoval Vinko s sodelavci._NEWLINE_V sredini \xc5\xa1estdesetih let 20. stoletja je italijansko katoli\xc5\xa1ko lai\xc4\x8dno gibanje Gioventu Studentesca (\xc5\xa1tudentska mladina, danes Ob\xc4\x8destvo in osvoboditev oziroma Comunione e liberazione), ki ga je vodil danes tudi \xc5\xbee pokojni don Luigi Giussani, posku\xc5\xa1alo navezati stike s podobno skupino mladih v Sloveniji. Tako je pri\xc5\xa1lo do prvega stika med vernimi mladimi iz Slovenije in Italije. Razvilo se je pristno prijateljstvo in sodelovanje med obema gibanjema._NEWLINE_Kobal je svoje delo gradil na dokumentih 2. vatikanskega koncila, na delih ustanovitelja italijanskega gibanja Comunione e liberazione Luigija Giussanija, na razmi\xc5\xa1ljanjih slovenskega filozofa Milana Komarja. Veliko je \xc4\x8drpal tudi iz zakladnice slovenskega in tujega leposlovja._NEWLINE_Njegova pokon\xc4\x8dna katoli\xc5\xa1ka dr\xc5\xbea in kasneje zavzeto delo z mladimi sta \xc5\xa1la \xc2\xa0\xc2\xbbv nos\xc2\xab\xc2\xa0tedanji komunisti\xc4\x8dni oblasti. Prvi\xc4\x8d je bil aretiran \xc5\xbee za bo\xc5\xbei\xc4\x8d 1945, \xc5\xa1ikaniran 1947 (kot bogoslovec), 29. maja 1949 ponovno aretiran in obsojen na 6 mesecev prisilnega dela v Strni\xc5\xa1\xc4\x8du. Po posve\xc4\x8denju 1951 je bil zopet aretiran in zaprt do 3. novembra istega leta. Tudi kasneje ga je oblast sku\xc5\xa1ala ustaviti z zasli\xc5\xa1evanji in raznimi kaznimi, vendar neuspe\xc5\xa1no. \xc5\xa0e v 80. letih so mu zre\xc5\xbeirali prometno nesre\xc4\x8do._NEWLINE_Ve\xc4\x8d Kobalovih del, predvsem prevodov je ostalo neobjavljenih, pri \xc4\x8demer je potrebno omeniti Eliotovo pesnitev Skala.'